— У Сяргея Герасімава аднойчы запыталіся: што вы лічыце нацыянальным у мастацтве? Ён падумаў і адказаў: што таленавітае, тое і нацыянальнае. Лепш не скажаш. Мне здаецца, беларуская школа жывапісу ёсць. Яна закладвалася работамі мэтраў, а працягвае сваё развіццё ў творчасці моладзі. Сярод лепшых яе прадстаўнікоў тыя, хто скончыў нашу Акадэмію мастацтваў, у тым ліку шмат маіх вучняў — Васіль Сумараў, Мікалай Казакевіч, Анатоль Бараноўскі, Ігар Бархаткоў, Уладзімір Масленікаў... Яны — аб’ектыўна прадстаўнікі рэалістычнай школы і прадаўжальнікі традыцый фігуратыўнага мастацтва. Іх творчасць дэманструе зацікаўленасць праблемамі найперш унутранага свету чалавека, даследуе грамадскія з’явы, прыроду, сутнасць рэчаў. А гэта тое, што я спавядаў цягам усяго свайго жыцця.